Document ID: 32005L0049

KOMISSION DIREKTIIVI 2005/49/EY,
annettu 25 päivänä heinäkuuta 2005,
ajoneuvojen aiheuttamista radiohäiriöistä (sähkömagneettisesta yhteensopivuudesta) annetun neuvoston direktiivin 72/245/ETY ja moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä annetun neuvoston direktiivin 70/156/ETY muuttamisesta niiden mukauttamiseksi tekniikan kehitykseen
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon moottoriajoneuvojen ja niiden perävaunujen tyyppihyväksyntää koskevan jäsenvaltioiden lainsäädännön lähentämisestä 6 päivänä helmikuuta 1970 annetun neuvoston direktiivin 70/156/ETY (1) ja erityisesti sen 13 artiklan 2 kohdan,
ottaa huomioon ajoneuvojen aiheuttamista radiohäiriöistä (sähkömagneettisesta yhteensopivuudesta) 20 päivänä kesäkuuta 1972 annetun neuvoston direktiivin 72/245/ETY (2) ja erityisesti sen 4 artiklan,
sekä katsoo seuraavaa:
(1)
Direktiivi 72/245/ETY on yksi direktiivillä 70/156/ETY perustetun tyyppihyväksyntämenettelyn mukaisista erillisdirektiiveistä.
(2)
Komissio haluaa parantaa ajoneuvojen turvallisuutta kannustamalla toimijoita kehittämään ja ottamaan käyttöön teknologioita, joissa hyödynnetään autojen lyhyen kantaman tutkalaitteita, ja siksi se on säätänyt kahden taajuusalueen yhdenmukaisesta käytöstä 79 GHz:n taajuusalueen yhdenmukaisesta käytöstä autojen lyhyen kantaman tutkalaitteissa Euroopan yhteisössä 8 päivänä heinäkuuta 2004 tehdyllä komission päätöksellä 2004/545/EY (3) ja 24 GHz:n taajuusalueen tilapäisestä yhdenmukaisesta käytöstä autojen lyhyen kantaman tutkalaitteissa Euroopan yhteisössä 17 päivänä tammikuuta 2005 tehdyllä komission päätöksellä 2005/50/EY (4).
(3)
79 GHz:n taajuusalue on todettu sopivimmaksi taajuusalueeksi autojen lyhyen kantaman tutkajärjestelmien pitkän aikavälin kehittämistä ja käyttöä varten. Kyseinen 79 GHz:n taajuusalue osoitettiinkin päätöksellä 2004/545/EY autojen lyhyen kantaman tutkalaitteille siten, että se on niiden käytettävissä häiriöttömyyden ja suojaamattomuuden periaatteen mukaisesti. Kyseistä 79 GHz:n taajuusaluetta käyttävä teknologia on kuitenkin edelleen kehitysasteella eikä sitä voida heti käyttää kustannustehokkaasti.
(4)
Päätöksellä 2005/50/EY on sallittu 24 GHz:n taajuusalueen tilapäinen käyttö autojen lyhyen kantaman tutkalaitteissa. Tätä taajuusaluetta käyttävää teknologiaa on saatavilla lyhyellä aikavälillä järkevin kustannuksin, minkä ansiosta voidaan arvioida nopeasti autojen lyhyen kantaman tutkalaitteiden käytön vaikuttavuutta tieturvallisuuden kannalta. Kyseiseen teknologiaan perustuvien tutkalaitteiden käyttöä on kuitenkin rajoitettava, jotta vältetään 24 GHz:n taajuusaluetta käyttäville muille sovelluksille aiheutuvat häiriöt.
(5)
Päätöksen 2005/50/EY mukaan 24 GHz:n taajuusalueen tutkalaitteita on sallittua käyttää ainoastaan uuteen ajoneuvoon asennettuna alkuperäisvarusteena tai tällaisen alkuperäisvarusteen korvaavana laitteena enintään 30 päivään kesäkuuta 2013 asti. Päätöksen 2005/50/EY 5 artiklassa säädetään kuitenkin, että tätä määräaikaa voidaan aikaistaa.
(6)
Päätöksen 2005/50/EY mukaan jäsenvaltioiden on perustettava seurantajärjestelmä, jonka tavoitteena on selvittää kyseisen jäsenvaltion alueella rekisteröityjen, 24 GHz:n taajuusalueella toimivilla lyhyen kantaman tutkalaitteilla varustettujen ajoneuvojen lukumäärä. Sen vuoksi on tarpeen antaa jäsenvaltioille asianmukaiset välineet seurannan toteuttamiseksi.
(7)
Direktiivi 72/245/ETY olisi siksi muutettava vastaavasti.
(8)
Direktiivin 72/245/ETY muutokset vaikuttavat direktiiviin 70/156/ETY. Tämän vuoksi onkin tarpeen muuttaa viimeksi mainittua direktiiviä vastaavasti.
(9)
Tässä direktiivissä säädetyt toimenpiteet ovat direktiivin 70/156/ETY 13 artiklalla perustetun tekniikan kehitykseen mukauttamista käsittelevän komitean lausunnon mukaiset,
ON ANTANUT TÄMÄN DIREKTIIVIN:
1 artikla
Muutos direktiiviin 72/245/ETY
Muutetaan direktiivi 72/245/ETY seuraavasti:
1)
Lisätään liitteessä I olevan 2.1.12.2 kohdan jälkeen kohdat seuraavasti:
”2.1.13
’24 GHz:n taajuusalueella toimivilla lyhyen kantaman tutkalaitteilla’ tarkoitetaan komission päätöksen 2005/50/EY (5) 2 artiklan 2 kohdassa määriteltyjä ja kyseisen päätöksen 4 artiklassa säädetyt toimintavaatimukset täyttäviä tutkalaitteita.
2.1.14
’79 GHz:n taajuusalueella toimivilla lyhyen kantaman tutkalaitteilla’ tarkoitetaan komission päätöksen 2004/545/EY (6) 2 artiklan b alakohdassa määriteltyjä ja kyseisen päätöksen 3 artiklassa säädetyt toimintavaatimukset täyttäviä tutkalaitteita.
2)
Lisätään liitteessä IIA olevan 12.2.7 kohdan jälkeen kohdat seuraavasti:
”12.7.1
24 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)
12.7.2
79 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)”.
3)
Lisätään liitteessä IIIA olevan 1.3 kohdan jälkeen kohdat seuraavasti:
”1.3.1
24 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)
1.3.2
79 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)”.
2 artikla
Muutos direktiiviin 70/156/ETY
Muutetaan direktiivi 70/156/ETY seuraavasti:
1)
Lisätään liitteissä I ja III olevan 12.6.4 kohdan jälkeen kohdat seuraavasti:
”12.7.1
24 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)
12.7.2
79 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)”.
2)
Korvataan liitteessä IX olevien kaikkien vaatimustenmukaisuustodistusmallien toisella sivulla oleva 50 kohta seuraavasti:
”50. Huomautukset
50.1
24 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)
50.2
79 GHz:n taajuusalueella toimivalla lyhyen kantaman tutkalaitteella varustettu ajoneuvo: kyllä/ei (tarpeeton yliviivataan)
50.3
Muut huomautukset …”.
3 artikla
Siirtymäsäännökset
1. Alkaen 1 päivästä heinäkuuta 2006, jos direktiivissä 72/245/ETY, sellaisena kuin se on muutettuna tällä direktiivillä, säädettyjä vaatimuksia ei täytetä,
a)
jäsenvaltioiden on sähkömagneettiseen yhteensopivuuteen liittyvistä syistä katsottava uusien ajoneuvojen mukana seuraavat, direktiivissä 70/156/ETY tarkoitetut vaatimuksenmukaisuustodistukset pätemättömiksi edellä mainitun direktiivin 7 artiklan 1 kohdan soveltamiseksi; ja
b)
jäsenvaltiot voivat sähkömagneettiseen yhteensopivuuteen liittyvistä syistä kieltää uusien ajoneuvojen rekisteröinnin, myynnin tai käyttöönoton.
Nykyiset hyväksynnät pysyvät muuttumattomina sellaisten ajoneuvojen osalta, joihin ei ole asennettu 24 GHz:n tai 79 GHz:n taajuusalueella toimivaa lyhyen kantaman tutkalaitetta.
2. Alkaen 1 päivästä heinäkuuta 2013 jäsenvaltioiden on kiellettävä 24 GHz:n taajuusalueella toimivilla lyhyen kantaman tutkalaitteilla varustettujen ajoneuvojen rekisteröinti, myynti tai käyttöönotto.
3. Jos päätöksen 2005/50/EY 2 artiklan 5 kohdassa säädettyä viitepäivämäärää muutetaan kyseisen päätöksen 5 artiklan mukaisesti, jäsenvaltioiden on kiellettävä 24 GHz:n taajuusalueella toimivilla lyhyen kantaman tutkalaitteilla varustettujen ajoneuvojen rekisteröinti, myynti tai käyttöönotto muutetun viitepäivämäärän jälkeen.
4 artikla
Saattaminen osaksi kansallista lainsäädäntöä
1. Jäsenvaltioiden on annettava ja julkaistava tämän direktiivin noudattamisen edellyttämät lait, asetukset ja hallinnolliset määräykset viimeistään 30 päivänä kesäkuuta 2006. Niiden on toimitettava komissiolle kirjallisina nämä säännökset sekä kyseisiä säännöksiä ja tätä direktiiviä koskeva vastaavuustaulukko viipymättä.
Niiden on sovellettava näitä säännöksiä 1 päivästä heinäkuuta 2006.
Näissä jäsenvaltioiden antamissa säännöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.
2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.
5 artikla
Voimaantulo
Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
6 artikla
Osoitus
Tämä direktiivi on osoitettu kaikille jäsenvaltioille.
Tehty Brysselissä 25 päivänä heinäkuuta 2005.

Labels: 1
20
7
8
12
15